b'\n_START_ARTICLE_\nJ\xc3\xb8rgen Erik Skeel\n_START_SECTION_\nKarriere\n_START_PARAGRAPH_\nHan var en s\xc3\xb8n af gehejmer\xc3\xa5d Holger Skeel. Han f\xc3\xb8dtes 4. februar 1737 i amtmandsboligen p\xc3\xa5 Nordborg Slot, bes\xc3\xb8gte Sor\xc3\xb8 Akademi og blev allerede 1755 auskultant i Rentekammeret og 1760 kommitteret sammesteds. Han blev i 1762 optaget i den k\xc3\xb8benhavnske frimurerloge St. Martin. 1766 udn\xc3\xa6vntes han til stiftamtmand over Bergens Stift og amtmand i S\xc3\xb8ndre Bergenhus Amt, men bekl\xc3\xa6dte kun en kort tid denne stilling, idet han allerede 1768 kaldedes til 3. deputeret for finanserne og medlem af Overskattedirektionen. 1770 avancerede han til 2. finansdeputeret og udn\xc3\xa6vntes tillige til medlem af direktionen for Fonden ad usus publicos, ligesom han ogs\xc3\xa5 i slutningen af samme \xc3\xa5r blev medlem af den efter Gehejmestatsr\xc3\xa5dets oph\xc3\xa6velse nedsatte r\xc3\xa5dgivende "Konferens", der dog udelukkende kom til at besk\xc3\xa6ftige sig med finansielle sager. Desuden var han i 1770 medlem af den kommission, som skulle unders\xc3\xb8ge \xc3\xa5rsagerne til en p\xc3\xa5 Bornholm udbrudt misforn\xc3\xb8jelse med forskellige skatter.\n_START_SECTION_\nFjernet fra magten af Struensee og tilbagevenden\n_START_PARAGRAPH_\nAllerede i maj det f\xc3\xb8lgende \xc3\xa5r fjernedes han imidlertid af Struensee fra sine embeder og m\xc3\xa5tte overtage stillingen som amtmand over T\xc3\xb8nder Amt; men straks efter hofrevolutionen 1772 kaldtes han tilbage til hovedstaden, blev deputeret i Finanskollegiet og chef f\xc3\xb8rst for det danske, senere for det norske kammer samt p\xc3\xa5 ny medlem s\xc3\xa5 vel af Overskattedirektionen som af direktionen for Fonden ad usus publicos og fungerede tillige i nogle m\xc3\xa5neder som direkt\xc3\xb8r for \xc3\x98resunds Toldkammer. Desuden fik han ordre til at indtr\xc3\xa6de som medlem b\xc3\xa5de af den kommission, der behandlede skilsmissesagen imellem kongen og dronningen, og af den kommission, der skulle unders\xc3\xb8ge de under Struensee-regimentet skete forandringer i lovgivningen og administrationen.\n_START_SECTION_\nAtter fjernet fra magten\n_START_PARAGRAPH_\nDet varede dog ikke l\xc3\xa6nge, f\xc3\xb8r han blev mindre velset af de nye magthavere ved hoffet, hvis optr\xc3\xa6den han ingenlunde udelt beundrede, men endog til tider frimodig udtalte sig imod. Han fjernedes derfor allerede i slutningen af 1772 igen fra hovedstaden og m\xc3\xa5tte overtage landdrostiet i Pinneberg, hvor han forblev indtil 1784, da han efter kronprinsens overtagelse af regeringen beskikkedes til stiftamtmand i Akershus Stift og amtmand i Akershus Amt. Forholdene i de f\xc3\xa5 \xc3\xa5r, han virkede her, var ingenlunde lette, thi dels var forholdet til den svenske nabo sp\xc3\xa6ndt, dels herskede der en ikke ringe g\xc3\xa6ring iblandt almuen i det sydlige Norge, og Skeel var selv medlem af den kommission, som 1786 nedsattes for at unders\xc3\xb8ge de fremsatte klager over de lokale embedsm\xc3\xa6nd-, men det lykkedes ham dog s\xc3\xa5vel ved sin embedsf\xc3\xb8relse, s\xc3\xa6rlig en levende interesse for Norges opkomst, som ved sin personlige optr\xc3\xa6den at gj\xc3\xb8re sig i h\xc3\xb8j grad agtet og afholdt, hvorp\xc3\xa5 han ved sin afrejse, efter at han 1788 var blevet udn\xc3\xa6vnt til justitiarius i H\xc3\xb8jesteret, modtog de mest utvetydige vidnesbyrd.\n_START_SECTION_\nStatsminister\n_START_PARAGRAPH_\nStillingen som justitiarius kom han ikke faktisk til at bekl\xc3\xa6de, thi forinden han kunne f\xc3\xa5 overtaget den, udn\xc3\xa6vntes han 1789 til statsminister og 1. deputeret i Det vestindisk-guineiske Rente- og Generaltoldkammer. 1790 blev han tillige medlem af den ekstraordin\xc3\xa6re Finanskommission, af Kanalkommissionen og den bestandige Kv\xc3\xa6gsygekommission og 1791 af den p\xc3\xa5 Ernst Heinrich von Schimmelmanns foranledning nedsatte kommission ang\xc3\xa5ende negerhandelens oph\xc3\xa6velse. Han d\xc3\xb8de pludselig i K\xc3\xb8benhavn januar 1795.\n_START_SECTION_\nEfterm\xc3\xa6le\n_START_PARAGRAPH_\nHan var 1755 blevet hofjunker, 1758 kammerjunker, 1769 hvid ridder, 1779 gehejmer\xc3\xa5d og 1790 elefantridder. Efter hans d\xc3\xb8d holdtes der i Selskabet for Eftersl\xc3\xa6gten en mindefest over ham, ved hvilken lejlighed s\xc3\xa5vel Christen Henriksen Pram som Rosenstand-Goiske, der n\xc3\xb8je kendte hans private og offentlige f\xc3\xa6rd, gav sympatiske skildringer af ham, hvori de navnlig fremh\xc3\xa6vede \xe2\x80\x93 hvad der i \xc3\xb8vrigt bestyrkes af forskellige spredte udtalelser andensteds fra \xe2\x80\x93 hans klare omd\xc3\xb8mme, store arbejdsomhed, udpr\xc3\xa6gede retf\xc3\xa6rdighedsf\xc3\xb8lelse og en sandhedsk\xc3\xa6rlighed, der end aldrig forn\xc3\xa6gtede sig lige over for regenten, fremdeles hans ualmindelige fordomsfrihed og tolerance, hans mildtd\xc3\xb8mmende sind og hans levende medf\xc3\xb8lelse med samfundets stedb\xc3\xb8rn._NEWLINE_Han blev 30. august 1765 gift med Anna Dorothea Ahlefeldt (d\xc3\xb8bt 14. november 1743 i Egernf\xc3\xb8rde - 25. april 1805 i Pinneberg), hofdame hos Prinsesse Louise og en datter af oberst Henrik Ahlefeldt og Frederikke f\xc3\xb8dt Krag._NEWLINE_Skeel er begravet p\xc3\xa5 Assistens Kirkeg\xc3\xa5rd.'